門前柳
作者：崔珏
朝代：唐

paragraphs: 門前蜀柳□知春，風澹煖煙愁殺人。
將謂只栽郡樓下，不知迤邐連南津。
南津柳色連南市，南市戎州三百里。
夷陬蠻落相連接，故鄉莫道心先死。
我今帝里尚有家，門前嫩柳插仙霞。
晨霑太一壇邊雨，暮宿鳳皇城裏鵶。
別來三載當誰道，門前年年綠陰好。
春來定解飛雪花，雨後還應庇煙草。
憶昔當年栽柳時，新芽茁茁嫌生遲。
如今宛轉稊著地，常向綠陰勞夢思。
不道彼樹好，不道此樹惡。
試將此意問野人，野人盡道生處樂。
爲報門前楊柳栽，我應來歲當歸來。
縱令樹下能攀折，白髮如絲心似灰。